b'\n_START_ARTICLE_\nMumbai\n_START_SECTION_\nEtymologi\n_START_PARAGRAPH_\nEn mye brukt forklaring p\xc3\xa5 opprinnelsen av det tradisjonelle navnet "Bombay" hevder at det kommer fra et portugisisk navn som betyr "god havn". Dette er basert p\xc3\xa5 at "bom" er et portugisisk ord for "god", mens det engelske ordet "bay" er likt til det portugisiske "ba\xc3\xada" (bahia p\xc3\xa5 gammel stavem\xc3\xa5te). Den normale portugisiske fremstillingen av "god havn" ville v\xc3\xa6rt "boa bahia", istedenfor den mer grammatikalsk feilaktige "bom bahia". Imidlertid er det mulig \xc3\xa5 finn formen "baim" for "liten havn" i sekstenhundretalls portugisisk._NEWLINE_Andre kilder har en annen opprinnelse av det portugisiske toponymet Bombaim.Jos\xc3\xa9 Pedro Machados Dicion\xc3\xa1rio Onom\xc3\xa1stico Etimol\xc3\xb3gico da L\xc3\xadngua Portuguesa ("Portugisisk ordbok for Onomastikk og etymologi") nevner det som antageligvis er den f\xc3\xb8rste portugisiske referansen til stedet, datert 1516, som Benamajambu eller Tena-Maiambu, og peker p\xc3\xa5 at "MAIAMBU" synes \xc3\xa5 refererer til Mumba-Devi, hindugudinnen som stedet er oppkalt etter i Marathi (Mumbai). I det samme \xc3\xa5rhundret ser det ut til at stavingen har utviklet seg til Mombayn (1525) og s\xc3\xa5 til Mombain (1563). Den endelige formen Bombain opptrer i det 16. \xc3\xa5rhundre, notert av Gaspar Correia i hins "Lendas da \xc3\x8dndia" (Indiske legender)._NEWLINE_Ordet Mumbai kommer fra Mumba eller Maha-Amba, et navn p\xc3\xa5 hindugudinnen Mumbadevi, og Aai, som betyr mor p\xc3\xa5 marathi . P\xc3\xa5 1500-tallet kalte portugiserne omr\xc3\xa5det for Bom Bahia (God bukt). Dette ble senere forvansket til Bomba\xc3\xadn eller Bombain, som fremdeles er det portugisiske navnet. P\xc3\xa5 spr\xc3\xa5kene marathi og gujarati var byen alltid kjent som Mumbai eller Mambai, mens p\xc3\xa5 hindi, urdu og persisk heter byen Bambai. I 1995 skiftet byen offisielt navn til Mumbai, men ordet Bombay brukes fortsatt av mange av byens innbyggere, og i tittelen p\xc3\xa5 mange institusjoner. Navneskiftet i Mumbai f\xc3\xb8lger et m\xc3\xb8nster i India, flere byer skifter nemlig navn til et som ikke kan knyttes til landets fortid som koloni. Eksempler er Kolkata (Calcutta), Chennai (Madras) og Puducherry (Pondicherry).\n_START_SECTION_\nGeografi\n_START_PARAGRAPH_\nMumbai befinner seg p\xc3\xa5 \xc3\xb8ya Salsette, ved munninga av elva Ulhas p\xc3\xa5 vestkysten av India. Mye av Mumbai er p\xc3\xa5 havniv\xc3\xa5, og stort sett ligger byen 10-15 meter over havet. Den nordlige delen av Mumbai er kupert, og byens h\xc3\xb8yeste punkt ligger 450 meter over havet. Mumbais totalareal er p\xc3\xa5 468 km\xc2\xb2._NEWLINE_Tre innsj\xc3\xb8er befinner seg innenfor byomr\xc3\xa5det, nemlig sj\xc3\xb8ene Tulsi, Vihar og Powai. De to f\xc3\xb8rstnevnte befinner seg innenfor Borivali nasjonalpark, og inng\xc3\xa5r i byens drikkevannskilder. Det er ogs\xc3\xa5 tre mindre elver innenfor bygrensa med kilder innenfor nasjonalparken. Byen har en innsk\xc3\xa5ret kystlinje med mange sm\xc3\xa5 bukter og viker. \xc3\x98stsida av Salsette-\xc3\xb8ya har mangroveskoger og myrer med et rikt plante- og dyreliv._NEWLINE_Jordsmonnen i byomr\xc3\xa5det er for det meste sandholdig p\xc3\xa5 grunn av n\xc3\xa6rheten til sj\xc3\xb8en. I forstedene er jordmonnet preget av leire og elveavsetninger. Grunnfjellet i omr\xc3\xa5det best\xc3\xa5r av Deccan-basalt. Omr\xc3\xa5det ligger i en seismisk aktiv sone, og kan vente tidvise jordskjelv opp til 6.5 p\xc3\xa5 Richters skala._NEWLINE_Mumbai er klassisert som en storby i India, og styres av Municipal Corporation of Greater Mumbai, eller Kommunesammenslutningen Stor-Mumbai. Denne best\xc3\xa5r av to regioner, byen og forstedene. Selve byen kalles ogs\xc3\xa5 Island City.\n_START_SECTION_\nKlima\n_START_PARAGRAPH_\nSiden byen befinner seg ved det Arabiske hav og i den tropiske klimasonen, er klimaet i byen preget av to \xc3\xa5rstider, nemlig regntid og t\xc3\xb8rketid. Regntida mellom mars og oktober preges av h\xc3\xb8y luftfuktighet og temperaturer over 30 grader. Monsunregner b\xc3\xb8tter ned over byen mellom juni og september, og i denne tida faller det meste av \xc3\xa5rsnedb\xc3\xb8ren p\xc3\xa5 ca. 2\xc2\xa0200 mm. Den h\xc3\xb8yeste \xc3\xa5rsnedb\xc3\xb8ren som er registrert, nemlig 3\xc2\xa0453mm, kom i 1954. 26. juli 2006 regnet det 944mm._NEWLINE_T\xc3\xb8rketida, mellom november og februar, er preget av moderate nedb\xc3\xb8rsmengder og warmt til kj\xc3\xb8lig v\xc3\xa6r. En mild nedkj\xc3\xb8ling kan iblant for\xc3\xa5rsakes av kalde nordavinder. Temperaturene gjennom \xc3\xa5ret varierer mellom 38 \xc2\xb0C og 11 \xc2\xb0C, med 43 \xc2\xb0C som varmerekord og 7,4 \xc2\xb0C som laveste temperatur.\n_START_SECTION_\n\xc3\x98konomi\n_START_PARAGRAPH_\nMumbai har 10\xc2\xa0% av alle industriarbeidsplasser, 40\xc2\xa0% av all inntektsskatt, 20\xc2\xa0% av all bedriftsbeskatning og 40\xc2\xa0% av Indias utenrikshandel. En rekke finansinstitusjoner har sine hovedkvarter i den s\xc3\xb8rlige delen av byen, slik som Bombay Stock Exchange, b\xc3\xb8rsen National Stock Exchange, sentralbanken Reserve Bank of India og den indiske mynt (India Government Mint). En rekke storkonsern og konglomerater har sine hovedkvarter, sammen med en rekke utenlandske banker og finansinstitusjoner._NEWLINE_Opp mot 1980-tallet skyldes Mumbais velstand f\xc3\xb8rst og fremst tekstilindustrien og havna. Siden har imidlertid byens \xc3\xb8konomi blitt mer sammensatt, og n\xc3\xa5 er bygg- og anlegg, diamantsliping, helsevesen og informasjonsteknologi viktig. Mumbais status som delstatshovedstad tilsier at det finnes sv\xc3\xa6rt mange offentlige arbeidsplasser. En stor del av arbeidsstyrken best\xc3\xa5r av ufagl\xc3\xa6rte arbeidskraft som arbeider innen serviceyrker og industri. Havna er fremdeles en viktig arbeidsgiver, direkte eller indirekte._NEWLINE_Underholdningsindustrien er en annen viktig arbeidsgiver i Mumbay. De fleste av Indias fjernsynsstasjoner og satellittselskaper har sine hovedkvarter i Mumbai, det samme gjelder de st\xc3\xb8rste forleggerne. Bollywood, sentrum for film- og fjernsynsproduksjon p\xc3\xa5 hindi, befinner seg ogs\xc3\xa5 i Mumbai med sine store studioer og filmproduksjonsforetak.\n_START_SECTION_\nAdministrasjon\n_START_PARAGRAPH_\nByen administreres av Brihanmumbai Municipal Corporation, BMC, Stor-Mumbai kommunale sammenslutning. Den ut\xc3\xb8vende makta ligger hos Municipal Commissioner of Mumbai, kommunekommisjon\xc3\xa6ren, som er utpekt av delstatsregjeringen i Maharashtra. Kommunesammenslutningen best\xc3\xa5r av 227 direktevalgte representanter for 24 bydeler, fem oppnevnte r\xc3\xa5dgivere og en titul\xc3\xa6r borgermester. BMC har ansvaret for drift og infrastruktur i megabyen Mumbai. Storbyomr\xc3\xa5det utgj\xc3\xb8res av to regioner innen Maharashtra, hver under oppsyn av en distriktsguvern\xc3\xb8r. Denne har ansvaret for eiendomsregistre og skatteinngang, samt gjennomf\xc3\xb8ringen av nasjonale valg i Mumbai._NEWLINE_Bombay High Court er en domstol som har overoppsyn med rettspleie i Maharashtra og Goa, samt forbundsterritoriene Daman og Diu, samt Dadra og Nagar Haveli. Mumbai har ogs\xc3\xa5 to lavere rettsinstanser, Small Causes Court for sivile saker, og Sessions Court for kriminalsaker._NEWLINE_Byen velger seks medlemmer til Indias parlament, samt 34 medlemmer til delstatsforsamlingen i Maharashtra.\n_START_SECTION_\nTransport\n_START_PARAGRAPH_\nDe fleste av Mumbais innbyggere m\xc3\xa5 ty til offentlig transport for \xc3\xa5 reise til og fra sin arbeidsplass, siden veinettet er d\xc3\xa5rlig utbygd, det finnes f\xc3\xa5 parkeringsplasser og det finnes enorme trafikkorker overalt. Ryggraden i Mumbais transportsystem er Mumbai Suburban Railway, som best\xc3\xa5r av tre adskilte jernbanenett som krysser byen p\xc3\xa5 langs. Western Railway g\xc3\xa5r langs vestsida av byen, mens Central Railway dekker de sentrale og nord\xc3\xb8stlige delene av storbyomr\xc3\xa5det. Begge linjene n\xc3\xa5r helt ut i forstedene, og har en samlet lengde p\xc3\xa5 125km. Harbour Line er en underavdeling av Central Railway, og l\xc3\xb8per 54 kilometer langs kaiene og de s\xc3\xb8r\xc3\xb8stre delene av byen. Mumbai har sv\xc3\xa6rt gode togforbindelser til alle deler av India. Jernbanestasjonen Chhatrapati Shivaji Terminus er en del av Verdensarven._NEWLINE_Bybussene, som opereres av BEST, dekker nesten alle deler av storbyomr\xc3\xa5det, s\xc3\xa5 vel som Navi Mumba og Thane, som er n\xc3\xa6rliggende forsteder. Bussene brukes for korte og mellomlange reiseavstander, mens tog er billigere og raskere for pendlere som reiser over lengre strekninger. BEST-bussparken best\xc3\xa5r av enetasjes og toetasjes busser, samt noen luftkondisjonerte busser._NEWLINE_Taxier, som er svarte og gule, med plass til opp til fire passasjerer, dekker det meste av storbyen. Auto-rickshaws, eller motoriserte rickshaws kan bare operere i forstadsomr\xc3\xa5det, hvor de er den viktigste formen for taxi. Disse trehjulede kj\xc3\xb8ret\xc3\xb8yene kan ta opptil tre passasjerer._NEWLINE_Chatrapati Shivaji International Airport (tidligere Sahar International Airport) er Indias travleste flyplass, og betjener last og internasjonale flygninger. Santacruz Airport betjener innenrikstrafikken. Juhu-aerodromen var Indias f\xc3\xb8rste flyplass, og n\xc3\xa5 holder en flyklubb og en helikopterbase til her._NEWLINE_P\xc3\xa5 grunn av sin enest\xc3\xa5ende topografi har Mumbai en av verdens beste naturlige havner. Over havna g\xc3\xa5r 50% av passasjertrafikken og mye av landets utenrikshandel. Byen er ogs\xc3\xa5 en viktig base for Indias marine.\n_START_SECTION_\nVann, str\xc3\xb8m og telefon\n_START_PARAGRAPH_\nBMC s\xc3\xb8rger for drikkevann i byen, og det meste kommer fra Tulsi- og Vihar-sj\xc3\xb8ene, samt fra noen sj\xc3\xb8er lengre nord. Vannet filtreres i Bhandup, som er Asias st\xc3\xb8rste filtreringsanlegg. BMC er ogs\xc3\xa5 ansvarlig for vedlikehold av veier og renovasjon i Mumbai._NEWLINE_Elektrisitetsforsyningen, som bes\xc3\xb8rges av BEST i byen og Reliance Energy og delstatsselskapet Mahavitaran i forstedene, er basert p\xc3\xa5 vannkraft og kjernekraft. Telefonselskapet var tidligere en statsinstitusjon, nemlig MTNL, men er i dag privatisert. En lang rekke private operat\xc3\xb8rer kriger om det enorme mobilmarkedet i byen, og bredb\xc3\xa5nd leveres av s\xc3\xa5vel MTNL som private firma.\n_START_SECTION_\nBefolkning\n_START_PARAGRAPH_\nBefolkninga i Mumbai utgj\xc3\xb8r om lag 13\xc2\xa0millioner mennesker med en befolkningstetthet p\xc3\xa5 ca. 29\xc2\xa0000 mennesker per kvadratkilometer. Det g\xc3\xa5r 811 kvinner p\xc3\xa5 1000 menn, noe som er lavere enn landsgjennomsnittet. Dette skyldes at mange menn kommer inn fra landsbygda for \xc3\xa5 arbeide, men etterlater sin familie hjemme. 86\xc2\xa0% av den voksne befolkningen kan lese og skrive, noe som er h\xc3\xb8yere enn landsgjennomsnittet.\n_START_SECTION_\nReligion\n_START_PARAGRAPH_\n68\xc2\xa0% av befolkningen er hinduer, muslimene utgj\xc3\xb8r 17\xc2\xa0%, buddhister og kristne utgj\xc3\xb8r 4\xc2\xa0% hver. De \xc3\xb8vrige er jainer, sikher, j\xc3\xb8der, parsier og ikke-religi\xc3\xb8se.\n_START_SECTION_\nKriminalitet\n_START_PARAGRAPH_\nI forhold til st\xc3\xb8rrelsen har Mumbai lav kriminalitet. Mumbai registrerte 27\xc2\xa0577 lovbrudd i 2004, som er en reduksjon p\xc3\xa5 11\xc2\xa0% fra 30\xc2\xa0991 i 2001.\n_START_SECTION_\nSpr\xc3\xa5k\n_START_PARAGRAPH_\nMange i Mumbai snakker flere spr\xc3\xa5k. Marathi er utbredt, men det mest talte spr\xc3\xa5ket p\xc3\xa5 gata er en folkelig hindi-dialekt som kalles bambaiya, med innslag av marathi og indisk engelsk, samt noen egenutviklede slang-former. Marati er det offisielle spr\xc3\xa5ket i delstaten, mens engelsk er sv\xc3\xa6rt mye brukt innen handel, industri og utdanning. P\xc3\xa5 grunn av innvandringen fra hele India, snakkes det mange andre spr\xc3\xa5k i hjemmene i Mumbai, de viktigste er konkani, gujarati og urdu.\n_START_SECTION_\nStorbyproblemer\n_START_PARAGRAPH_\nSlik som mange byer i den tredje verden lider Mumbai under storbyproblemer som fattigdom, d\xc3\xa5rlig folkehelse, arbeidsledighet og d\xc3\xa5rlig infrastruktur. Siden plassen er begrenset, lever mange mumbai-boerne i sm\xc3\xa5, dyre husv\xc3\xa6r, oftest langt fra arbeidsplassen. Dette betinger lange timer p\xc3\xa5 forstadstog. If\xc3\xb8lge dataene fra folketellingen i 2001 bodde 6,5 millioner mennesker \xe2\x80\x93 den gang 54,1 \xc2\xa0% av byens befolkning \xe2\x80\x93 i slumstr\xc3\xb8k; det st\xc3\xb8rste og mest konsentrerte slumstr\xc3\xb8ket er Dharavi.\n_START_SECTION_\nFolk og kultur\n_START_PARAGRAPH_\nEn innbygger i Mumbai kalles en mumbaikar eller en bombyite. Mange av innbyggerne foretrekker \xc3\xa5 bo n\xc3\xa6r st\xc3\xb8rre jernbanestasjoner for \xc3\xa5 ha rask vei til jobben. Mange lever derfor et liv i h\xc3\xb8y fart, med lite tid til fritidsaktiviteter. Derimot feires indiske og vestlige h\xc3\xb8ytider med stor interesse i Mumbai.'